Talle onwettige immigrante vas, gedeporteerArgieffoto ŉ Totaal van 44 onwettige immigrante is Sondagmiddag in Pretorius Kloof in Bethlehem in die Vrystaat in hegtenis geneem. Dit volg nadat lede van die gemeenskap die polisie verwittig het omtrent ŉ groep verdagte mans wat sokker speel en ander wat in ŉ huis vertoef wat klaarblyklik aan die munisipaliteit behoort. Brig. Motantsi Makhele, woordvoerder van die polisie, sê die polisie het in totaal op 55 mans daar afgekom. Altesaam 44 van hulle was afkomstig van verskeie Afrikalande, onder meer Nigerië, Zimbabwe, Mosambiek en Malawi. Hulle het glo nie oor die vereiste dokumente beskik wat aandui dat hulle wettig in Suid-Afrika is nie. Makhele sê dit het later aan die lig gekom dat dié mans beweer het hulle is deur ŉ sakeonderneming in Johannesburg na Bethlehem gestuur om Wi-Fi in die voorstede van Bethlehem te installeer. Nie een van die verdagtes kon egter die naam van die onderneming bevestig nie. Die departement van binnelandse sake is tans besig om die onwettige immigrante te deporteer. Die oorblywende 11 mans was egter Suid-Afrikaanse burgers. Lt.genl. Baile Motswenyane, provinsiale kommissaris van die Vrystaat, het ŉ waarskuwing uitgereik dat diegene wat Suid-Afrika binnekom sonder wettige dokumentasie die risiko loop om gedeporteer te word.